b'\n_START_ARTICLE_\nBovesin veril\xc3\xb6yly\n_START_SECTION_\nVeril\xc3\xb6yly\n_START_PARAGRAPH_\n19. syyskuuta 1943 partisaaniryhm\xc3\xa4 saapui Bovesiin tarkoituksenaan ostaa leip\xc3\xa4\xc3\xa4 kyl\xc3\xa4st\xc3\xa4. Kyl\xc3\xa4ss\xc3\xa4 sattui olemaan kaksi SS-miest\xc3\xa4, jotka ryhm\xc3\xa4 vangitsi ja vei mukanaan. Vajaata tuntia my\xc3\xb6hemmin paikalle saapui lis\xc3\xa4\xc3\xa4 SS-miehi\xc3\xa4 ja pieni tulitaistelu puhkesi. Molemmat puolet menettiv\xc3\xa4t yhden miehen taistelussa. Hiukan my\xc3\xb6hemmin paikalle saapui Peiperin johtama joukko SS-miehi\xc3\xa4. Peiper vaati, ett\xc3\xa4 Bovesin seurakunnan pappi is\xc3\xa4 Giuseppe Bernardi ja er\xc3\xa4s asukas, Antonio Vassallo ottaisivat yhteyden partisaaneihin ja palauttaisivat vangitut saksalaiset. Bernardi ja Vassallo tottelivat ja palasivat pian takaisin hengiss\xc3\xa4 vapautettujen SS-miesten kera._NEWLINE_Palauttaminen ei kuitenkaan riitt\xc3\xa4nyt Peiperille, joka m\xc3\xa4\xc3\xa4r\xc3\xa4si kyl\xc3\xa4n poltettavaksi. SS-miehet murhasivat 23-53 Bovesin asukasta ja tuhosivat noin 350 taloa kostotoimena. Is\xc3\xa4 Giuseppe Bernardi ja Antonio Vassallo olivat murhattujen joukossa. Heid\xc3\xa4t joko ammuttiin, jonka j\xc3\xa4lkeen heid\xc3\xa4n ruumiinsa poltettiin tai valeltiin palo\xc3\xb6ljyll\xc3\xa4 ja poltettiin el\xc3\xa4v\xc3\xa4lt\xc3\xa4.\n_START_SECTION_\nVeril\xc3\xb6ylyn j\xc3\xa4lkeen\n_START_PARAGRAPH_\nBovesin j\xc3\xa4lkeen SS-divisioona Leibstandarte Adolf Hitlerin miehet alkoivat pid\xc3\xa4tt\xc3\xa4\xc3\xa4 partisaanien lis\xc3\xa4ksi my\xc3\xb6s Italian juutalaisia, jotka l\xc3\xa4hetettiin keskitysleireihin ja kuolemanleireihin Saksaan._NEWLINE_Sodan j\xc3\xa4lkeen 1966 joukko Bovesin asukkaita tunnisti Joachim Peiperin, joka ty\xc3\xb6skenteli tuolloin Volkswagenille mainoksia tekev\xc3\xa4n mainostoimiston p\xc3\xa4\xc3\xa4llikk\xc3\xb6n\xc3\xa4. Tutkinnan ja 7 kuukautta kest\xc3\xa4neen oikeudenk\xc3\xa4ynnin j\xc3\xa4lkeen syyte hyl\xc3\xa4ttiin todisteiden puuttuessa, vaikka oikeudessa vieraili 140 italialaista todistajaa. Hylk\xc3\xa4\xc3\xa4minen oli seurausta l\xc3\xa4hinn\xc3\xa4 l\xc3\xa4nsisaksalaisten lakimiesten haluttomuudesta syytt\xc3\xa4\xc3\xa4 maanmiehi\xc3\xa4\xc3\xa4n sodan aikaisista rikoksista.'